LV Eiropas Savienības Oficiālais Vēstnesis C 36/11

Komisijas paziņojums saskaņā ar Direktīvas 2003/87/EK 18.a panta 3. punkta a) apakšpunktu

Gaisakuģu operatoru un to administrējošo dalībvalstu pagaidu saraksts

(Dokuments attiecas uz EEZ)

(2009/C 36/10)

Atbilstīgi Eiropas Parlamenta un Padomes 2003. gada 13. oktobra Direktīvai 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā (1), kurā grozījumi izdarīti ar Direktīvu 2008/101/EK (2), to gaisakuģu operatoru aviācijas darbības, kuri veic lidojumus uz Kopienas lidlaukiem un no tiem, ir iekļautas Kopienas siltumnīcas efektu izraisošo gāzu emisijas kvotu tirdzniecības sistēmā no 2012. gada 1. janvāra.

Dalībvalstīm ir pienākums nodrošināt to, ka gaisakuģu operatori atbilst Direktīvas 2003/87/EK prasībām. Lai samazinātu administratīvo slogu gaisakuģu operatoriem, direktīvā noteikts, ka par katru gaisakuģu operatoru jāatbild vienai dalībvalstij. Direktīvas 18.a panta 1. un 2. punktā izklāstīti noteikumi katra gaisakuģu operatora iedalīšanai to administrējošajai dalībvalstij. Saskaņā ar minētajiem noteikumiem dalībvalstis ir atbildīgas par tiem gaisakuģu operatoriem, kuriem izsniegta licence saskaņā ar Padomes Regulas (EEK) Nr. 2407/92 noteikumiem šajā dalībvalstī, vai par gaisakuģu operatoriem bez darbības licences vai no trešās valsts, kuru emisijas bāzes gadā galvenokārt aprēķinātas minētajai dalībvalstij.

Direktīvas 18.a panta 3. punkta a) apakšpunktā noteikts, ka Komisija publicē to gaisakuģu operatoru sarakstu, kuri 2006. gada 1. janvārī vai pēc minētā datuma ir veikuši I pielikumā uzskaitītās aviācijas darbības, katram gaisakuģa operatoram norādot administrējošo dalībvalsti. Tādēļ šā saraksta mērķis ir norādīt, kura dalībvalsts būs administrējošā dalībvalsts katram gaisakuģu operatoram saskaņā ar Direktīvas 2003/87/EK 18.a panta 1. un 2. punktu. Šajā paziņojumā ir iekļauts minētais gaisakuģu operatoru saraksts.

Komisija var publicēt atjauninātu sarakstu jebkurā brīdī, ja tā uzskata par vajadzīgu izdarīt grozījumus sarakstā. Lai nodrošinātu šā saraksta precizitāti, Komisija līdz 2009. gada 31. martam aicina dalībvalstis un citas ieinteresētās personas iesniegt savus apsvērumus. Pamatojoties uz iesniegtajiem apsvērumiem, Komisija apsvērs to, vai drīzumā publicēt pārskatīto sarakstu.

Saraksta pamatā ir jaunākie dati, ko iesniedzis Eurocontrol, pamatojoties uz lidojumu plānu reģistru. Komisijas tīmekļa vietnē būs pieejama sīkāka informācija par izmantoto metodiku saraksta izveidē, kā arī to kompetento iestāžu kontaktinformācija, par kurām ir paziņojušas dalībvalstis.

Sarakstā ir iekļauti visi tie gaisakuģu operatori, kuri ir veikuši atbilstošas aviācijas darbības 2006. gada 1. janvārī vai pēc minētā datuma. Gaisakuģu operatori, kuri pastāvīgi vai pagaidām neveic aviācijas darbības, var būt iekļauti šajā sarakstā, kā arī operatori, kuri ir mainījuši nosaukumu, apvienojušies vai veikuši pārņemšanu. Sarakstā nav ņemts vērā arī tas, vai gaisakuģu operatori ir iekļauti gaisa pārvadātāju Kopienas sarakstā par darbības aizliegumu Kopienā drošības apsvērumu dēļ saskaņā ar Regulu (EK) Nr. 2111/2005. Līdz ar to jebkāda gaisakuģu operatoru, uz kuriem attiecas darbības aizliegums, iekļaušana sarakstā, kas minēts šajā paziņojumā, neattiecas uz Komisijas un dalībvalstu pieņemtajiem lēmumiem saskaņā ar Regulu (EK) Nr. 2111/2005.

Saskaņā ar 18.a panta 3. panta b) apakšpunktu Komisija līdz katra nākamā gada 1. februārim atjaunina sarakstu, lai iekļautu gaisakuģu operatorus, kas vēlāk ir veikuši I pielikumā uzskaitītās aviācijas darbības.

Gaisakuģu operatora iedalīšana tā administrējošai dalībvalstij ir spēkā visam tirdzniecības periodam, kas minēts Direktīvas 2003/87/EK 3.c pantā. Pirms katra tirdzniecības perioda sākuma Komisija publicēs atjauninātu sarakstu, ņemot vērā gaisakuģu operatora nodošanu citai administrējošai dalībvalstij saskaņā ar direktīvas 18.a panta 2. punktu.

Nodrošinot, ka dalībvalstis Direktīvu 2003/87/EK ir ieviesušas pareizi, Komisija pamatos savu rīcību, ņemot vērā jaunāko publicēto saraksta versiju.

Pielikumā ir saraksts ar katras administrējošās dalībvalsts gaisakuģu operatoriem.

(1) OV L 275, 25.10.2003., 32. lpp.

(2) OV L 8, 13.1.2009., 3. lpp.